ઉત્તર-પશ્ચિમી નગર સંરક્ષણની દીવાલની અંદરના ભાગમાં ૪૦X૩૬ મીટરવાળા સ્મશાન વિસ્તારમાંથી દક્ષિણ દિશામાં કાટખૂણે ચતુષ્કોણી દફન – ક્રિયાવાળા સોળ જેટલાં ખાડાઓમાંથી ૨૧ જેટલાં હાડપિંજરો મળી આવેલાં છે. આ દફનક્રિયાના ખાડા ૩.૨ મીટર લાંબા, ૦.૭૫ મીટર પહોળા અને ૩ થી ૫ મીટરની ઊંડાઈવાળા ખોદવામાં આવતા હતા. એકી સાથે બે મૃતદેહો દાટવાના હોય ત્યારે એ ખાડાની પહોળાઈ એક મીટરથી વધુ રાખતા હતા. મૃતદેહોનું માથું ઉત્તર તરફે રાખીને સુવાડતા હતા અને એના માથા તેમ ખભા પાસે માટીના સુંદર ઘડા, ઘોડાવાળી થાળીઓ, બહાર વળેલા કાનાવાળા વાડકા, લોટા ઈત્યાદિ વાસણો સાથે અલંકારો વગેરે મૂકી કાંકરથી દાટી દેવામાં આવતા હતા.